ഗുരു ഭാവി ലോകത്തിന്റെ പ്രവാചകന് സച്ചിദാനന്ദ സ്വാമി എഴുതുന്നു സച്ചിദാനന്ദ സ്വാമി ഗുരുധര്മ്മ പ്രചരണ സഭ സെക്രട്ടറി ഒരു കാലഘട്ടത്തിന്റെ സമുജ്ജ്വലമായ ചരിത്രം സ്വന്തം ജീവിതത്തോട് തുന്നിച്ചേര്ത്ത മഹാപുരുഷനാണ് ശ്രീനാരായണ ഗുരുദേവന്. മഹാത്മാക്കളെ കാലഘട്ടത്തിന്റെ സൃഷ്ടി എന്നു വിളിക്കാറുണ്ട്. ഗുരുദേവനാകട്ടെ കാലഘട്ടത്തിന്റെ സൃഷ്ടി എന്നതിനുപരി കാലഘട്ടത്തെ സൃഷ്ടിച്ച മഹാത്മവു കൂടിയാണ്. ചരിത്രഗതിയെ ക്രിസ്തുവിനു മുമ്ബ് ക്രിസ്തുവിനു ശേഷം എങ്ങനെ രണ്ടായി തിരിക്കുന്നതു പോലെ ശ്രീനാരായണ ഗുരുവിന് മുമ്ബ് ശ്രീനാരായണ ഗുരുവിന്ശേഷം എന്നിങ്ങനെ രാജ്യത്തിന്റെ ചരിത്രത്തെ ഭാവി ചരിത്രകാരന്മാര് വിലയിരുത്തും എന്നതിന് തെല്ലും സംശയമില്ല. കാരണം അത്രയേറെ ആധ്യാത്മിക വിപ്ലവം സൃഷ്ടിച്ച മഹാത്മാവാണ് ഗുരുദേവന്. ശ്രീനാരായണ ഗുരുദേവന് സ്വന്തം അവതാരകൃത്യനിര്വഹണത്തിന് നാന്ദികുറിച്ചത് അരുവിപ്പുറം പ്രതിഷ്ഠയിലൂടെയാണല്ലോ. ഈ പ്രതിഷ്ഠ ഒരധ്യാത്മ വിപ്ലവംഅരുവിപ്പുറം വിപ്ലവം എന്ന പേരില് പ്രശസ്തമാണ്. ലോകത്തിന്റെ നാനാഭാഗങ്ങളില് നിരവധി വിപ്ലവങ്ങള്ഫ്രഞ്ച് വിപ്ലവം, റഷ്യന് വിപ്ലവം, ക്യൂബന് വിപ്ലവം തുടങ്ങി നിരവധി വിപ്ലവങ്ങള് നടന്നിട്ടുണ്ട്. വിപ്ലവമെന്നു കേള്ക്കുമ്ബോള് തന്നെ സാമാന്യ മനുഷ്യന്റെ ഉള്ളില് ഓടിയെത്തുക രക്തച്ചൊരിച്ചിലും തലകൊയ്യലുമാണ്. എന്നാല് അരുവിപ്പുറം വിപ്ലവത്തില് ഒരു തുള്ളി രക്തം പോലും ചിന്തിയില്ല. ഒരു കറുത്ത വാക്ക് പറയേണ്ടി വന്നില്ല. അതു സൃഷ്ടിച്ച ഗുരുദേവന്റെ തൃപ്പാദങ്ങളില് ഒരു മണല്ത്തരി പോലും വീണില്ല. പൂജാപുഷ്പങ്ങള് മാത്രമേ വീണിട്ടുള്ളു. അതുകൊണ്ടാണ് ഈ സത്കവിവര്യന് ജീവിച്ചിരുന്നോരു നാളില് ആരും പൂവിട്ടു പൂജിച്ചിരുന്നു എന്ന് തൃപ്പാദങ്ങളെ പാടിപ്പുകഴ്ത്തിയത്. ലോകചരിത്രം മുഴുവനും എടുത്തു പരിശോധിച്ചാല് ഇത്രയേറെ ശക്തവും നവീനവും പരിഷ്കൃതവും സര്വ്വലൗകീകവുമായ ഒരു ദര്ശനവും ആ ദര്ശനത്തിന്റെ വെളിച്ചത്തില് ഇത്ര ചുരുങ്ങിയ കാലം കൊണ്ട് ഒരധ്യാത്മിക വിപ്ലവവും സൃഷ്ടിച്ച ഒരു മഹാത്മാവിനെയും കണ്ടെത്താന് ആകില്ലെന്നാണ് അഭിജ്ഞന്മാര് അഭിപ്രായപ്പെട്ടത്. മുന് മുഖ്യമന്ത്രിയും കമ്മ്യൂണിസ്റ്റ് ആചാര്യനുമായിരുന്ന സി. അച്യുതമേനോന് ഗുരുദേവനെ അതുല്യനായ വിപ്ലവകാരി എന്നു വിശേഷിപ്പിച്ചിട്ടുണ്ട്. കഴിഞ്ഞ രണ്ടു നൂറ്റാണ്ടുകളില്, അതായത് പത്തൊന്പതും ഇരുപതും നൂറ്റാണ്ടുകളില് നിരവധി സാമൂഹിക നവോത്ഥാന പ്രസ്ഥാനങ്ങള് ഇന്ത്യയുടെ ഓരോ പ്രദേശങ്ങളില് ആരംഭിച്ചതിന് അച്യുതമേനോന് വിലയിരുത്തുന്നുണ്ട്. ശ്രീരാമകൃഷ്ണ വിവേകാനന്ദ പ്രസ്ഥാനം രാജാറാം മോഹന് റോയ്, ദയാനന്ദ സരസ്വതി, അരവിന്ദ ഘോഷ്, മഹാദേവ റാനഡെ, വി.വി. രാമസ്വാമി നായ്ക്കര് തുടങ്ങിയ മഹാത്മാക്കള് ആരംഭിച്ച പ്രസ്ഥാനങ്ങളെയൊക്കെ അച്യുതമേനോന് സൂക്ഷ്മമായി വിലയിരുത്തുകയും അതിസൂക്ഷ്മം ശ്രീനാരായണ പ്രസ്ഥാനത്തെയും വിലയിരുത്തിക്കൊണ്ട് ആ കമ്മ്യൂണിസ്റ്റ് നേതാവ് എഴുതി, തെക്കേ ഇന്ത്യയില് ശ്രീനാരായണ ഗുരു സൃഷ്ടിച്ചതുപോലെ സര്വ്വാത്മവും പരിഷ്കൃതവും നവീനവും ശക്തിമത്തുമായ ഒരു പ്രസ്ഥാനത്തെ ശ്രീനാരായണ ഗുരുദേവന് നയിച്ചതുപോലെ ഇന്ത്യയിലൊരിടത്തും ഉണ്ടായിട്ടില്ലെന്ന്. ഇന്ത്യയിലെ പല യൂണിവേഴ്സിറ്റികളും ഇന്ന് ശ്രീനാരായണ ദര്ശനം പാഠ്യവിഷയമാക്കുന്നുണ്ട്. പിഎച്ച്ഡി പ്രബന്ധങ്ങള് കേരളത്തിനു വെളിയില് തമിഴ്നാട്ടിലും ആന്ധ്രയിലെയും യൂണിവേഴ്സിറ്റികളിലും ബോംബെയിലെ യൂണിവേഴ്സിറ്റിയിലും ശ്രീനാരായണ ഗുരു ചെയറുകള് ഗവേഷണത്തിനു വിഷയങ്ങളായിരിക്കുന്നു എന്ന് മലയാളികള് അറിയുന്നുണ്ടോ? One caste, One religion One Child for man എന്ന പ്രബന്ധത്തിന് ജോസഫ് സാമുവലിന് അമേരിക്കന് യൂണിവേഴ്സിറ്റിയില് നിന്നും ഡോക്ടറേറ്റ് നേടാനായി എന്നത് ഇവിടെ സ്മര്ത്തവ്യമാണ്. മാര്ത്തോമാസഭയുടെ ഇന്നത്തെ പരമാധ്യക്ഷനായ മാര് തിയോഡഷ്യസ് തിരുമേനി, പിഎച്ച്ഡി ബിരുദധാരിയായത് ശ്രീനാരാണ ഗുരു പ്രവാചക സങ്കല്പ്പത്തിന്റെ കേരളാവിഷ്കാരം മുരുക്കുമ്ബുഴ പ്രതിഷ്ഠ എന്ന വിഷയത്തിലാണ് എന്നത് ആദരവോടെ ഇവിടെ സ്മരിക്കുന്നു. ശ്രീരാമകൃഷ്ണ വിവേകാനന്ദന്മാരുടെ പഠനഗ്രന്ഥത്തില് നൊബേല് സമ്മാന ജേതാവായ റൊമാങ് റോളണ്ട് ബംഗാളിലെ മിസ്റ്റുകളെ പോലെയല്ല ശ്രീനാരായണ ഗുരു. ഗുരു കര്മ്മനിരതനായ മഹാജ്ഞാനി എന്ന് വിലയിരുത്തിയതും ഇവിടെ സ്മരണീയമാണ്. ശ്രീരാമകൃഷ്ണ പരമഹംസന്, വിവേകാനന്ദ സ്വാമികള്, മഹര്ഷി അരവിന്ദന്, മഹാത്മാഗാന്ധി, അംബേദ്കര്, ടോള്സ്റ്റോയി, റൊമാങ്ങ് റോളണ്ട് എന്നിവരോടൊപ്പം ജീവിച്ച വംഗേശ്വരനായ വിശ്വമഹാകവി രവീന്ദ്രനാഥ ടാഗോര്, ഞാന് ലോകം മുഴുവന് ചുറ്റി സഞ്ചരിച്ച് ശ്രീനാരായണ ഗുരുവിന് തുല്യനായ ഒരു മഹാത്മാവിനെ ലോകത്തൊരിടത്തും ഞാന് കണ്ടിട്ടില്ല എന്ന വിലയിരുത്തല് സാധകം ചെയ്ത് എന്നാണ് മലയാളി ശ്രീനാരായണ ഗുരുവിന്റെ മഹത്വം ഉള്ക്കൊള്ളുന്നത്. അതുപോലെ ഞാന് ദൈവത്തെ മനുഷ്യ രൂപത്തില് കണ്ടു, ആ മഹാത്മാവാണ് തെക്കേ ഇന്ത്യയില് വിജയിച്ചരുളിയ ശ്രീനാരായണ ഗുരു എന്ന് ആന്ഡ്രൂസ് കുറിച്ചിട്ടതും. എന്റെ ദക്ഷിണേന്ത്യന് പര്യടനം പൂര്ത്തിയായി പുണ്യാത്മാവായ ശ്രീനാരായണ ഗുരുസ്വാമികളെ കാണാന് സാധിച്ചത് എന്റെ ജീവിതത്തിലെ പരമഭാഗ്യം.., ഗുരുവിന്റെ സന്ദേശങ്ങള് എന്നില് അഗാധമായ സ്വാധീനം ചെലുത്തിയിട്ടുണ്ട് തുടങ്ങിയ മഹാത്മാഗാന്ധിയുടെ പ്രഖ്യാപനം ഇന്നും പരിഷ്കാരി എന്നഭിമാനിക്കുന്ന ആധുനിക മലയാളിക്ക് മനസിലായിട്ടില്ല. അവര്ക്കെന്നും ശ്രീനാരായ ഗുരു കേരളത്തില് ഒരു പ്രത്യേക സമുദായത്തില് ജീവിച്ചിരുന്ന സാമൂഹിക പരിഷ്കര്ത്താവും വിപ്ലവകാരിയുമാണ്. സംസ്കൃതം, മലയാളം, തമിഴ് എന്നീ മൂന്നു ഭാഷകളിലായി ഗുരുദേവന് രചിച്ച കൃതികള് ആധുനികനായ ശാസ്ത്രജ്ഞന്മാര്ക്കും സ്വീകാര്യമായി. ഗുരുദേവന്റെ 73 വര്ഷത്തെ ജീവിതവും പഠന വിഷയമാകുന്നു. അതുകൊണ്ടാണ് ഓക്സ്ഫോര്ഡ് യൂണിവേഴ്സിറ്റി ശ്രീനാരായണ ഗുരുവിനെ കുറിച്ചുള്ള പഠനഗ്രന്ഥത്തിന്റെ ഒന്നാം ഭാഗം പ്രസാധനം ചെയ്തത്. അതിന്റെ രണ്ടാം ഭാഗം അടുത്ത കാലത്തുതന്നെ പ്രസാധനം ചെയ്യും എന്നറിയുന്നു. അറിയുന്നവരിലെല്ലാം ആദരവ് സൃഷ്ടിക്കുന്ന അത്ഭുത പ്രതിഭാസമാണ് ശ്രീനാരായണ ഗുരുവെന്ന് ശരിയായ പഠിതാക്കള് ഗുരുദേവനെ വിലയിരുത്തുന്നുണ്ട്. ശ്രീനാരായണ ഗുരുദേവനെ അറിയേണ്ടത് അദ്ദേഹം എഴുതിയ 63 കൃതികളെ 73 വര്ഷം നീണ്ടുനിന്ന ഗുരുവിന്റെ ജീവിതവുമായി ചേര്ത്തുവച്ച് പഠിച്ചുകൊണ്ടാകണം. തെക്കേ ഇന്ത്യയില് ഏറ്റവും കൂടുതല് ഗ്രന്ഥങ്ങള് ശ്രീനാരായണ ഗുരുവിനെ കുറിച്ചാണ്. ഇതില് ഒരു പുസ്തകം പോലും വായിക്കാത്ത ശ്രീനാരായണീയരെ പോലും നമുക്ക് കാണാനാകും. പിന്നെ എങ്ങനെയാണ് ഗുരുദേവ സ്വരൂപം അവധാരണം ചെയ്യുന്നത്. ജാതിയുടെയും മതത്തിന്റെയും ദേശത്തിന്റെയും പേരില് ലോകം കലുഷിതമാണ്. മതപരിവര്ത്തനവും തീവ്രവാദ പ്രവര്ത്തനങ്ങളും ജിഹാദും താലിബനിസവും ലോകത്ത് കൂടുതല് കരുത്താര്ജിച്ചുകൊണ്ടിരിക്കുന്നു. ഒരഗ്നിപര്വതം പുകഞ്ഞു പൊട്ടുന്നതിന്റെ വക്കിലാണ് മനുഷ്യസഞ്ചയം എന്ന് ഓര്ക്കണം. ഒരു വര്ഗ്ഗീയ അഗ്നി കെടുത്തി ലോകത്ത് ശാന്തിയും സമാധാനവും പുലരണമെങ്കില് ശ്രീനാരായമ ദര്ശനത്തിന്റെ അമൃതവര്ഷം ഉണ്ടാകണം. 167 ാമത് ഗുരുദേവ ജയന്തിക്ക് ഓരോരുത്തരും ആത്മപരിശോധന ചെയ്യുക. എന്റെ ജീവിതം ഗുരുദര്ശനത്തിന് ചേര്ന്നതോ! കലാകൗമുദി പോലുള്ള പ്രസ്ഥാനങ്ങള് ശ്രീനാരായണ ദര്ശന പ്രചരണത്തില് വലിയ പാഠങ്ങള് പാരമ്ബര്യാധിഷ്ഠിതമായി നല്കിയത് നമ്മുടെ മുന്നിലുണ്ട്. ഇനിയും നാം കാത്തുനില്ക്കുകയോ? വൈകിപ്പോയിരിക്കുന്നു. ഈ ഗുരുദേവ ജയന്തിക്ക് നാം പ്രതിജ്ഞയെടുക്കുക. മനസാ വാചാ കര്മ്മണാ ഞാന് ശ്രീനാരായണീയനാകും. അതിന് ഞാന് എന്നെത്തന്നെ സമര്പ്പിക്കുന്നു.